**ЈАВНА РАСПРАВА О НАЦРТУ ПРАВИЛНИКА СПРОВОЂЕЊУ ИЗБОРА ЗА СТУДЕНТСКИ ПАРЛАМЕНТ ПОЉОПРИВРЕДНОГ ФАКУЛТЕТА НОВИ САД**

Јавна расправа о Нацрту Правилника о спровођењу избора за Студентски парламент Пољопривредног факултета Нови Сад одржаће се од 22. октобра до 5. новембра 2020. Године.

Предлози, сугестије, иницијативе и коментари достављају се Деканату Пољопривредног факултета Нови Сад, путем електронске поште на адресу: dean@polj.uns.ac.rs  или на адресу Факултета, са напоменом: ,,За јавну расправу о Нацрту Правилника о изменама и допунама Правилника о спровођењу избора за Студентски парламент Пољопривредног факултета Нови Сад“.

По окончању Јавне расправе, Управа Факултета ће сачинити извештај о одржаној јавној расправи и у року од 5 дана од њеног окончања исти објавити на интернет страници Факултета.

Саставни део овог позива је Нацрт Правилника о спровођењу избора за Студентски парламент Пољопривредног факултета Нови Сад.

Универзитет у Новом Саду НАЦРТ

ПОЉОПРИВРЕДНИ ФАКУЛТЕТ

Број:

Дана:

**ПРАВИЛНИК**

**О СПРОВОЂЕЊУ ИЗБОРА ЗА СТУДЕНТСКИ ПАРЛАМЕНТ ПОЉОПРИВРЕДНОГ ФАКУЛТЕТА У НОВОМ САДУ**

**Члан 1**.

Овим Правилником уређује се начин и процедура избора за чланове Студентског парламента Пољопривредног факултета у Новом Саду (у даљем тексту: Студентски парламент).

**Члан 2.**

Право да бира и буде биран за члана Студентског парламента има сваки редован студент основних студија, мастер академских студија, интегрисаних, специјалистичких и докторских студија Пољопривредног факултета (у даљем тексту: Факултет), у складу са Законом о високом образовању и овим Правилником.

**Члан 3.**

Избор чланова Студентског парламента одржава се сваке друге године у априлу најкасније до краја месеца, тајним и непосредним гласањем.

Мандат чланова Студентског парламента Факултета је две године.

Кандидат за члана Студентског парламента Факултета не може бити лице коме је изречена дисциплинска мера на Факултету.

Представници студената са инвалидитетом и студената уписаних по афирмативној мери заступљени су у чланству Студентског парламента.

Изузетно, у ванредним околностима, односно околностима које се не могу предвидети избор чланова Студентског парламента, може се одржати и у другом термину, којег одреди Студентски парламент Универзитета у Новом Саду или декан Факултета.

**Члан 4.**

Студентски парламент има 15 чланова.

Чланови Студентског парламента се бирају на тајним и непосредним изборима који се организују на Факултету, истовремено са изборима за Студентски парламент Универзитета у Новом Саду.

Изузетно, из разлога наступања околности наведених у члану 3.став 2.овог Правилника, избор чланова Студентског парламента може се организовати у термину који је различит у односу на термин избора за Студентски парламент Универзитета у Новом Саду.

**Члан 5**.

Декан именује изборну комисију.

Изборна комисија има 5 чланова из реда студената.

Студентски парламент предлаже чланове комисије.

Кандидат за члана Студентског парламента не може бити члан ни Факултетске ни Универзитетске изборне комисије.

**Члан 6**.

Изборе за Студентски парламент расписује декан. Одлуком о расписивању избора одређује се број чланова Студентског парламента и период у коме се морају одржати избори. Даном расписивања избора почињу тећи рокови за вршење изборних радњи.

Одлука о расписивању избора доставља се Студентском парламенту и истиче на огласној табли Студентског парламента и интернет страници Факултета.

Одлука о термину избора доставља се Универзитетској изборној комисији најкасније 7 дана пре одржавања избора у писаној форми.

**Члан 7**.

Избори за Студентски парламент могу се одржати најраније 28 дана од дана расписивања избора. Од дана расписивања избора до дана предаје кандидатура мора да протекне најмање 14 дана. Од истицања листе кандидата до дана одржавања избора мора да протекне најмање 14 дана.

**Члан 8.**

Приликом избора за Студентски парламент Факултет представља једну изборну јединицу.

**Члан 9**.

Списак студената који води студентска служба Факултета уједно је и бирачки списак. Студентска служба и изборна комисија старају се о потпуности и тачности података у бирачком списку. Студент може извршити увид у бирачки списак.

Уколико студент сматра да постоје неправилности у бирачком списку, има право да поднесе приговор изборној комисији, најкасније 3 дана пре закључења списка. Изборна комисија дужна је да донесе одлуку у року од 2 дана, а најкасније до закључења списка.

Исправке бирачког списка након закључења могуће су само на основу одлуке декана Факултета.

Студентска служба доставља оверени списак студената изборној комисији најкасније 7 дана од дана расписивања избора.

**Члан 10.**

Избори трају један радни дан, у периоду од 8 до 18 часова , у континуираном трајању од најмање 8 сати.

Избори се одржавају у одговарајућем простору Факултета, на шта сагласност даје факултетска изборна комисија.

**Члан 11**.

Сваки студент гласа лично и у току одржавања избора може гласати само једанпут.

**Члан 12.**

Факултет штампа гласачке листиће на српском језику ћириличним писмом, односно изузетно на језику националне мањине или на страном језику под условом да Факултет има акредитован бар један студијски програм на том језику.

Гласачки листићи се оверавају печатом факултета.

Пре почетка избора објављује се укупан број оверених гласачких листића и уноси се у записник.

**Члан 13**.

Гласачки листић за чланове Студентског парламента садржи:

1. констатацију да се гласа за чланове Студентског парламента са даном избора;

2. упутство за гласање и начин гласања, којим се прецизира на који начин и за колико максимално кандидата студент може да гласа;

3. редни број који се ставља испред имена кандидата;

4. име и презиме кандидата, студијски програм, годину студија.

**Члан 14.**

Пре преузимања гласачких листића студент саопштава изборној комисији своје лично име и презиме. Идентитет доказује индексом, студентском идентификационом картицом, личном картом, пасошем или возачком дозволом.

При преузимању листића студент се потписује поред свог имена у бирачком списку, а члан изборне комисије заокружује број испред имена.

**Члан 15.**

Избори за Студентски парламент могу имати два изборна круга.

За први изборни круг постоји изборни цензус који износи 5% од укупног броја студената са правом гласа. Уколико на изборе за Студентски парламент не изађе потребан број студената, избори се понављају за тачно 7 дана.

За други изборни круг не постоји изборни цензус.

**Члан 16.**

За члана Студентског парламента ~~Универзитета~~ може се кандидовати сваки студент који прикупи најмање 20 потписа студената.

Изузетно, од примене става 1 изузети су Унија ромских студената Универзитета у Новом Саду и Новосадско удружење студената са инвалидитетом.

Студент има право да потписом подржи кандидатуру максимално онолико студената колико има чланова у Студентском парламенту тј.15.

**Члан 17.**

Изборна комисија прати и врши контролу изборног поступка и одлучује по приговорима, кao и по правилу на лицу места спроводи контролу самих избора.

Изборна комисија непосредно спроводи гласање на бирачком месту, прикупља кандидатуре, обезбеђује правилност и тајност гласања и стара се о одржавању реда на бирачком месту за време гласања.

**Члан 18.**

Кандидатуре се подносе изборној комисији.

Кандидатура садржи име и презиме студента, назив факултета, студијски програм, годину студија и просечну оцену студија (осим за студенте прве године студија), биографију и списак са потписима подршке кандидатури.

Потписи подршке кандидатуре морају садржати име и презиме, број индекса, лични потпис и број личне карте или ЈМБГ особе која даје подршку кандидатури.

Изборна комисија по пријему кандидатуре, у случају сумње у њену регуларност, може извршити проверу списка са потписима подршке кандидатури, као и самих појединачних потписа.

Изборна комисија по пријему кандидатуре за Студентски парламент Универзитета доставља копију кандидатуре Универзитетској изборној комисији, најкасније 7 дана пре термина одређеног за одржавање избора.

**Члан 19.**

Подносиоцу кандидатуре изборна комисија издаје потврду о пријему кандидатуре са назначеним даном и часом.

Сви подносиоци кандидатуре, након преузете потврде о пријему кандидатуре, потписују пријем исте..

По истеку рока за подношење кандидатура листа кандидата за Студентски парламент истиче се на интернет страници факултета и огласној табли Студентског парламента.

Након истакнуте листе кандидата за Студентски парламент, листа може трпети промене само на основу мишљења изборне комисије.

**Члан 20.**

Сваки кандидат има право да обавести студенте ~~свог~~ Факултета о својој кандидатури, свом програму и активностима.

Факултет је дужан да студентима стави на располагање материјал у коме су на равноправан начин представљени сви кандидати.

На дан избора није дозвољен ни један вид оглашавања и обавештавања студената о кандидатима на изборима.

Кандидатима на изборима није дозвољено задржавање у простору предвиђеном за гласање.

**Члан 21.**

По завршеном гласању изборна комисија, приступа утврђивању резултата гласања.

Изборна комисија најпре утврђује број неупотребљених гласачких листића и ставља их у посебне коверте које печати.

На основу бирачког списка изборна комисија утврђује број студената који су гласали и потом отвара бирачку кутију.

Важећи листићи се одвајају од неважећих. Неважећи је гласачки листић са кога се не може утврдити за кога је бирач гласао.

Подаци о броју студената који су гласали и броју неважећих гласачких листића се уносе у записник.

**Члан 22.**

Изборна комисија утврђују резултате гласања за Студентски парламент и уноси их у записник.

У пребројавању гласова за Студентски парламент Универзитета, може да учествује члан Универзитетске изборне комисије.

У записник се уносе и евентуалне примедбе изборне комисије и члана Универзитетске изборне комисије уколико је присутан.

Записник о раду изборне комисије потписују сви чланови комисије и уколико је присутан члан Универзитетске изборне комисије.

Записник о току гласања и утврђивању резултата сачињава се у три примерка од којих један задржава изборна комисија, један се одмах уручује Универзитетској изборној комисији, а један поставља на огласну таблу факултета.

**Члан 23.**

Уколико је укупан број гласачких листића у кутији већи од броја студената регистрованих да су приступили гласању изборна комисија је дужна да констатује неправилност и обавести Универзитетску изборну комисију, која одлучује о регуларности избора.

**Члан 24.**

Резултати факултетских и универзитетских избора објављују се најкасније 48 сати од затварања бирачких места, на огласној табли Студентског парламента и интернет страници Факултета и Универзитета.

**Члан 25.**

Приговор на регуларност изборног поступка и резултата избора може поднети сваки студент изборној комисији у року од 24 часа од објављивања резултата избора. Изборна комисија је дужна да у року од 48 сати од истека рока за подношење приговора одлучи по поднетим приговорима.

У наведене рокове за подношење приговора и одлучивање о приговорима не рачунају се викенд и нерадни дани.

**Члан 26**.

За чланове Студентског парламента изабрани су они кандидати који су освојили највише гласова у оквиру предвиђене квоте.

Уколико последњи кандидат у оквиру квоте има исти број гласова са једним или више кандидата приступа се другом изборном кругу. Други изборни круг се одржава за тачно 7 дана.

**Члан 27**.

Конститутивну седницу Студентског парламента сазива председник претходног сазива Парламента најкасније у року од 5 дана од дана објављивања резултата избора, у супротном седницу сазива декан.

Уколико услед околности које се нису могле предвидети не дође до спровођења избора за чланове Студентског парламента Пољопривредног факултета, мандати постојећем сазиву Студентског парламента се продужавају до избора нових чланова Студентског парламента, а најдуже за шест месеци.

**Члан 28**.

Измене и допуне Правилника доносе се на седници Савета Факултета на којој присуствују представници студената, у складу са Законом о високом образовању и Статутом Факултета.

**Члан 29**.

Даном ступања на снагу овог Правилника прeстаје да важи Правилник о спровођењу избора за Студентски парламент Пољопривредног факултета у Новом Саду донет 31.01.2014.године са изменама и допунама од 26.02.2015 и 18.12.2018.године.

**Члан 30**.

Правилник ступа на снагу наредног дана од дана доношења и исти ће се објавити на огласној табли Студентског парламента и интернет страници Факултета..